**De Syngende Husmødre** er en sangkvintett, senere trio, som ble startet i 1975 av Ragnhild Mikkelsen (senere Johnsen). I 1975 ble den 24 år gamle Ragnhild Mikkelsen spurt om hun ville være med i syklubb i hjembygda Ådalsbruk i Løten kommune. Det syntes hun var en dårlig idé, men ytret at hun heller ville møtes for å synge gamle, koselige slagere. Gruppen ble altså til som en alternativ klubb, og besto ellers av Paula Bysveen (senere Kristiansen), Aud Vold (senere Røgeberg), Ruth Melvold og Hjørdis Hansen. Medlemmene var fra 4–5 til 20 år eldre enn Mikkelsen, med Hansen som den eldste. Mens Ragnhild Mikkelsen spilte trekkspill, trakterte de øvrige hver sin gitar. Med flerstemt sang i tradisjonell stil begynte eventyret lokalt, fikk stadig større oppmerksomhet og ble oppdaget av skillingsvisemesteren Per Johan Skjærstad, mannen bak Frem fra Glemselen-serien. 

**Platekontrakt, hitlister og på TV**

Skjærstad, som jobbet som talentspeider, presenterte damene for Arne Bendiksen som umiddelbart falt både for deres jordnære sjarme og deres egne vokalarrangementer. Nesten uten promosjon solgte debutplaten *De syngende husmødre* (1978) umiddelbart til gull (som den gang var 50 000 eksemplarer). Til sammen ga gruppen ut sju plater hos Bendiksen frem til 1984. Repertoaret besto utelukkende av gamle, norskspråklige slagere som «Marina», «Gamle Svarten», «Midnattsolens land» og «Zanzibar», mens albumet *La oss leve for hverandre* (1981) – bortsett fra tittelmelodien – består av kjente og populære kristne sanger med en sangstil som kunne minne om Frelsesarmeens. Alle platene solgte jevnt over like godt, og til sammen ble det solgt mye over 500 000 plater med De Syngende Husmødre, noe som gjør at de rangerer svært høyt på lista over landets mestselgende artister på 1980-tallet. Tallet er usikkert fordi det passerte 500 000 en god stund før konkursen hos Arne Bendiksen AS, tallet som er beregnet men ikke offentlig nærmer seg 900 000. Ved siden av det norske salget var de svært populære på Færøyene, der de ble mottatt som superstjerner i 1983.

De kom nesten ikke på hitlistene, fordi de stort sett solgte utenfor de sentrale bybutikkene listene baserte seg på. Men har ligget i flere perioder på VG-lista med albumene *Lukk opp din hjertedør* (1979) 15 plass som beste og *Husmødrenes favoritter* (1980) med 20 plass som beste. De opptrådte bare to ganger på TV, hos Odd Grythe i *Husker du?* (1977), og i sommershowet *Sommerteltet* (1982). Da de ga ut sin siste plate hos Bendiksen, *Kjent og kjært* (1984), hadde Paula Bysveen sluttet (1983). Som kvartett dalte interessen hos damene noe. Selv om de ble en trio etter at Aud Røgeberg sluttet (1989), holdt de det likevel gående lokalt til midt på 1990-tallet og ga ut en lokal plate i 1990. Ragnhild Johnsen, som hun nå heter, er fortsatt aktiv som musiker og synger til underholdning og dans, mens hun akkompagnerer seg selv på trekkspill. De Syngende Husmødre ga ut platen *Lykkeland* (2010). Platen var en nyutgivelse av *Hvite roser fra Athen* (1990). Etter denne utgivelsen har flere av de opprinnelige og gjenlevende medlemmene møttes for mimring i flere anledninger.

Diskografi
----------

* *De syngende husmødre* (Arne Bendiksen 1978)
* *Lukk opp din hjertedør* (Arne Bendiksen 1979)
* *Husmødrenes favoritter* (Arne Bendiksen 1980)
* *Den ros du ga meg* (Arne Bendiksen) 1981
* *La oss leve for hverandre* (Arne Bendiksen 1981)
* *De tusen sjøers land* (Arne Bendiksen 1982)
* *Kjent og kjært* (Arne Bendiksen 1984)
* *Hvite roser fra Athen* (Talent 1990)
* *Lykkeland* (Talent 2010)

De Syngende Husmødrene: Medlemmer
---------------------------------

* Ragnhild Johnsen, leder (tidl. Mikkelsen) (1975- )
* Aud Røgeberg (tidl. Vold) (1975-1989)
* Paula Kristiansen (tidl. Bysveen) (1975-1983; død 2018)
* Hjørdis Hansen (1975-2008; død 2008)
* Ruth Melvold (1975-2021; død 2021)

Kilder
------

* «Norsk rock og popleksikon», Jan Eggum m.fl, Vega Forlag 2005
* De syngende husmødre v/Ragnhild Johnsen
* De Syngende Husmødre på Facebook: De syngende husmødre

Eksterne lenker
---------------

* (en) De Syngende Husmødre på Discogs Rediger på Wikidata

* (en) De Syngende Husmødre på Spotify Rediger på Wikidata

  


|  |  |
| --- | --- |
| Oppslagsverk/autoritetsdata | VIAF **·** Discogs
 |